ועדת העבודה, הרווחה והבריאות, כנסת 18, פרוטוקול מספר 773, 2012-08-08 10:50

חיים כץ: עדיין בוקר, יום רביעי בשבוע, כ' באב, ה-8.8.12, אנחנו פותחים את ישיבת ועדת העבודה, הרווחה והבריאות, בישיבה מספר 773, בלי ועדות משנה.

חיים כץ: אני אקבל בונוס ממך?

יעקב ליצמן: תקבל רכב ב.מ.וו.

חיים כץ: אנחנו הולכים לדון בתקנות מגן דוד אדום (אגרות הסעת חירום באמבולנס)(תיקון), וכנראה שיש פה משהו דרמטי שאני לא יודע, כי הגיע כבוד שר הבריאות.

משה גפני: אני לא דרמטי, אני רק מחליף.

חיים כץ: הגיע יושב ראש ועדת הכספים, כמחליף לחבר הכנסת מקלב שמחליף את חבר הכנסת פיניאן.

חיים כץ: כנראה יש פה משהו דרמטי שאני לא יודע וכחיפוי למארב הגיע מנכ"ל משרד הבריאות, פרופ' רוני גמזו.

חיים כץ: כנראה שאני לא יודע מה קורה פה.

יעקב ליצמן: שום דרמה.

חיים כץ: בבקשה, גברתי היועצת המשפטית, בואי תגידי לי למה באו כולם.

חיים כץ: גם ממד"א (מגן דוד אדום).

שמרית שקד: ועדת העבודה, הרווחה והבריאות אישרה את חוק מגן דוד אדום (תיקון מספר 7), התשע"ב-2012.

שמרית שקד: החוק הזה קבע שמד"א רשאית לגבות תשלומים על שירותים שניתנים על ידה שהם לא שירותי חירום והם בעצם לא יהיו כפופים יותר לנושא של אגרות.

שמרית שקד: כלומר כל השירותים שהם לא שירותי חירום, הם יוכלו לגבות תשלומים מבלי צורך להתקין תקנות לעניין אגרות.

שמרית שקד: בנוסף לכך בתקנות קבעו שני עקרונות.

שמרית שקד: אחת, קבענו שבתקנות לא ייקבע תשלום על הזעקת אמבולנס שהסתיימה ללא פינוי וללא טיפול רפואי.

שמרית שקד: כלומר הזעיקו אמבולנס לבן אדם, לא פינו אותו בסוף וגם לא נתנו לו טיפול רפואי, לא גובים ממנו שום תשלום.

חיים כץ: זה בעידודו של שר הבריאות.

שמרית שקד: הנושא שכרגע אנחנו דנים עליו בתקנות זה סיטואציה שהזעיקו אמבולנס, לא פינו את הבן אדם אבל כן נתנו לו טיפול רפואי בזירת האירוע.

שמרית שקד: כלומר אם לא נתנו לו טיפול רפואי בזירת האירוע, לא גובים ממנו כלום, אם נתנו לו טיפול רפואי בזירת האירוע, גובים ממנו אגרה מופחתת.

שמרית שקד: קבענו גם בחוק מה בדיוק השיעור של האגרה המופחתת, ולכן עכשיו הדיון הוא מה הטיפול הרפואי הזה שבעדו הבן אדם עובר מלא לשלם בכלל לתשלום של אגרה מופחתת.

שמרית שקד: זה בעצם לב התקנות האלה.

חיים כץ: הסברת את זה יפה מאוד, אפילו אני הבנתי.

חיים כץ: אני לא יודע מי כתב את התקנות האלה ובכלל זה מדידת חום, אנחנו מוחקים את זה מהתקנות- - -

אלי בין: זה יש רק לתינוקות.

חיים כץ: אנחנו מוחקים את זה מהתקנות ואנחנו הולכים להקריא את התקנות ולאשר אותן ולא שווה לכם שאנחנו נדחה את זה הלאה.

חיים כץ: תמחקי 'ובכלל זה מדידת חום'.

חיים כץ: זה נמחק מהתקנות.

שמרית שקד: אתה רוצה שנכתוב 'למעט מדידת חום', כדי שיהיה ברור?

חיים כץ: לא, תמחקי, אין בתקנות מדידת חום.

שמרית שקד: לא, אם אנחנו משאירים את זה ככה, אז עדיין יכול להיכנס מדידת חום.

שמרית שקד: הם כתבו את זה למען הסר ספק.

שמרית שקד: כלומר שימוש באמצעי טכנולוגי לבדיקת מדדים רפואיים חיוניים, לדעתי- - -

חיים כץ: את רוצה שיהיה יותר חזק, 'למעט מדידת חום'?

שמרית שקד: אם אתה רוצה לקבוע במפורש, אז- - -

חיים כץ: אז למעט למדידת חום.

שמרית שקד: אוקי.

חיים כץ: תקריאי ונצביע.

שמרית שקד: (מקריאה): "תיקון תקנה 1. 1.

שמרית שקד: בתקנה 1 לתקנות מגן דוד אדום (אגרות הסעת חירום באמבולנס), התשס"ו-2006 (להלן – התקנות העיקריות), במקום הגדרת "הסעת חירום" יבוא: " "הסעת חירום" – פינוי בלתי מתוכנן באמבולנס, עקב צורך רפואי פתאומי, לרבות פינוי יולדת או הזעקת אמבולנס לביצוע פינוי כאמור שהסתיימה בפינוי נפטר, ולמעט הזנקת אמבולנס לביצוע פינוי כאמור שהסתיימה בלא פינוי ובלא טיפול רפואי בזירת האירוע".

שמרית שקד: הם הורידו את התקנות מכאן, בחוק זה רשום במפורש, שלא ייקבע תשלום בעד הזנקת אמבולנס שהסתיימה ללא פינוי- - -

משה גפני: זה מיותר בתקנות אם זה כתוב בחוק, אבל בסדר.

חיים כץ: אז אני סומך עליהם, אם אני סומך עליהם גם אתה יכול לסמוך.

יעקב ליצמן: היה פעם רבי, הרב מאיר, ובדרך כלל רב עושה תקנות בעיר, לשמור זה, לשמור זה, דברים חדשים.

יעקב ליצמן: אז כשהוא בא בפעם הראשונה הוא עלה על הבמה והוא הקריא את התקנות, איזה דברים הוא הקריא?

יעקב ליצמן: את עשרת הדברות.

יעקב ליצמן: התחיל וגמר את כולם.

יעקב ליצמן: שאלו אותו אחר כך מה זה, הוא אמר שבדרך כלל מה שכתוב בתורה, אנשים- - - תקנות מאוד מקפידים לשמור, אז הוא אמר 'אלה יהיו התקנות, לא תגנוב, לא תרצח, לא- - -

משה גפני: אז בגלל זה שמתם את זה פה בתקנות.

יעקב ליצמן: כן, זו התשובה.

משה גפני: חוק שוכחים, תקנות מבצעים.

חיים כץ: אז מה אכפת לך מחוק טל אם חוק שוכחים?

חיים כץ: אז שלא ישימו לנו את זה בתקנות, שיעשו חוקים אבל שזה לא יהיה בתקנות.

יעקב ליצמן: תשאל את אלי בין כאן כמה מתנדבים חרדים יש לו בארגון מד"א?

חיים כץ: תאמין לי, אם אני הרב הראשי שלך, אני מודיע לכולם, בלי יוצא מן הכלל, מחר בבוקר להתגייס.

משה גפני: תאמין לי, אמרתי את זה בוועדת חוץ וביטחון השבוע.

חיים כץ: כולם בצבא, אתה יודע מה הצבא אומר?

חיים כץ: עזוב אותי, וגם הערבים אומרים, 'אנחנו כולנו רוצים להתגייס- - -

משה גפני: עזוב את הערבים, החרדים מגיעים.

חיים כץ: הערבים אומרים 'אנחנו כולנו רוצים להתגייס', ואז הוא אומר, לקורס טיס, יש לי את הכישורים, זה לסיירת מטכ"ל, למחשב הראשי גם, אתמול הגיעו מסוריה כל הרופאים שלמדו.

חיים כץ: ראית את הרופאים שהגיעו אתמול בטלוויזיה?

שמרית שקד: (מקריאה): "הוספת תקנה 2א: "2.

שמרית שקד: אחרי תקנה 2 לתקנות העיקריות יבוא: "אגרה מופחתת" 2א.

שמרית שקד: על אף האמור בתקנה 2, אזעקת אמבולנס שהסתיימה בטיפול רפואי בזירת האירוע תחויב באגרה מופחתת; "לעניין תקנה זאת – " עכשיו אנחנו בעצם קובעים מה זה הטיפול הרפואי שמחייב באגרה המופחתת, זה מעביר אותנו מללא תשלום בכלל לתשלום מופחת.

שמרית שקד: " "טיפול רפואי בזירת האירוע" – לרבות בדיקה לצרכי אבחון מצב רפואי, אם זאת נעשתה באמצעות תשאול לבירור תסמינים, מצב רפואי ומחלות עבר, ונוסף עליה אחד מאלה:"

משה גפני: זאת אומרת זה מצטבר.

משה גפני: זה לא רק תשאול.

שמרית שקד: כן, תשאול ומספיק שיש (1) או (2) או (3).

משה גפני: אבל תשאול לבד לא מספיק.

שמרית שקד: נכון.

שמרית שקד: (מקריאה): "(1) שימוש באמצעי טכנולוגי לבדיקת מדדים רפואיים חיוניים, ובכלל זה מדידת חום;"

משה גפני: למעט מדידת חום.

שמרית שקד: למעט מדידת חום.

שמרית שקד: (מקריאה): "(2) בדיקת חומרים בדם; "(3) בדיקה גופנית של יותר ממערכת גוף אחת; " "אגרה מופחתת" שוב, האגרה המופחתת, החוק כבר קבע מה יהיו שיעורי האגרות, זה בשיעור שלא יעלה על 25% מהאגרה המזערית לעניין אמבולנס של טיפול נמרץ והחוק קבע שלעניין אמבולנס אחר זה בשיעור שלא יעלה על 50% מהאגרה המזערית, כאשר הבן אדם לא מופנה.

משה גפני: זה מופיע בחוק, אבל אחרי מה שהרב ליצמן אמר, זה יכול להיות גם בתקנות.

יעקב ליצמן: אבל אני חייב להסתייג, אמרתי במשרד שלי- - -

חיים כץ: מה זה להסתייג?

חיים כץ: אלה תקנות שלך, לא?

יעקב ליצמן: אני בא לתקן.

יעקב ליצמן: בשביל מה באתי לכאן?

חיים כץ: אז אתה יכול למשוך אותם בכלל.

יעקב ליצמן: אם אתה רוצה, אני מוכן.

חיים כץ: אז למה הגשת אותם?

יעקב ליצמן: בכדי שיהיה לי מה למשוך.

חיים כץ: אתה חושב שאין לי מה לעשות ביום רביעי בבוקר?

חיים כץ: הייתי מביא נושא אחר.

יעקב ליצמן: זה הבידור הכי טוב בעיר כרגע.

חיים כץ: וואלה, תאמין לי, אתה מביא לי תקנות ואחר כך אתה בא ומושך אותן, למה אני הולך לאשר לך אותן כמו שביקשת.

משה גפני: הוא לא מושך.

חיים כץ: אתה לא מקשיב למה שאני אומר לך.

משה גפני: אני הקשבתי, תאמין לי, הקשבתי.

חיים כץ: הוא הגיש תקנות, אחר כך הוא רוצה לשנות אותן בישיבה.

חיים כץ: אז למה הוא לא הגיש אותן מסודרות כמו שהוא רוצה?

משה גפני: אז הוא בא לישיבה לתקן אותן.

יעקב ליצמן: גברתי היועצת המשפטית, כשאני הגשתי את זה הגשתי שתיים מתוך שלוש.

שמרית שקד: זה מה שאתה רוצה?

חיים כץ: ומי שינה את זה?

חיים כץ: אם הגשת שתיים מתוך שלוש, מי שינה את זה?

יעקב ליצמן: עוף יוליך קול.

יעקב ליצמן: לא יודע.

חיים כץ: אני רוצה להבין, המשרד שלך מגיש את התקנות?

יעקב ליצמן: אני הגשתי את זה ואני רוצה לשנות.

יעקב ליצמן: מותר לי?

יעקב ליצמן: מותר לי.

חיים כץ: אתה מסתלבט עליי, אתה בא, אני עושה פה ישיבה- - -

רוני גמזו: אפשר להעלות את זה לדיון, כי מה המטרה כאן?

רוני גמזו: המטרה כאן ליצור איזה שהיא סיטואציה שבה המטופל בשטח באמת קיבל איזה שהיא הערכה מלאה ושלא ייווצר מצב שעשו רק משהו אחד ו- - -

חיים כץ: לא 800 שקל, 471.

רוני גמזו: 25%.

חיים כץ: מ-471 זה 100.

שמרית שקד: לי זה יצא 174 שקלים.

חיים כץ: מ-471 זה 102 שקל.

שמרית שקד: לא, לי יצא 174.4.

מיקי דור: את עשית את החישוב מהנט"ן כנראה.

שמרית שקד: לא, בשניהם יצא לי את אותו מספר.

שמרית שקד: 25% מ-699, יצא 174, ופה זה 50% מ-305, אז גם יצא- - -

קריאה: 611.

חיים כץ: מאיפה ה-611?

חיים כץ: מאיפה המספר הזה?

שמרית שקד: לא, הסכום המעודכן הוא כבר לא 611, הוא 699, לפי מה שהופיע באתר של מד"א.

חיים כץ: אבל פינוי אמבולנס זה 470 שקל.

מיקי דור: תלוי איזה אמבולנס.

חיים כץ: אם זה ב.

חיים כץ: מ.וו או אאודי?

מיקי דור: רגיל או אט"ן.

שמרית שקד: מה הסכום המעודכן היום על נט"ן?

חיים כץ: נט"ן זה משהו אחר ואמבולנס זה משהו אחר.

מיקי דור: קרוב ל-400 הרגיל וקרוב ל-800 האט"ן-נט"ן.

חיים כץ: אבל נט"ן עושה לו שבע בדיקות.

יעקב ליצמן: שמעתי.

יעקב ליצמן: אני מסכים איתך, מה אתה רוצה?

חיים כץ: מפני שנט"ן הוא מפמפם אותו ונותן לו ועושה לו- - -

משה גפני: לא תמיד, אבל כן, ברוב המקרים.

חיים כץ: ואמבולנס רגיל זה 471.

שמרית שקד: מאיפה הבאתם 471?

חיים כץ: זה המחיר.

אלי בין: נסיעה מקומית לפחות.

יעקב ליצמן: מיקי, אתה יכול לתת את המחירים?

שמרית שקד: כן, שמישהו ייתן את המחירים המדויקים.

אלי בין: נסיעה מקומית זה פחות.

חיים כץ: מה זה מקומית?

חיים כץ: מרמת גן לפתח תקוה זה מקומית?

אלי בין: עד 20 קילומטר זה מקומי, זה 230 שקל.

חיים כץ: זאת אומרת פה במקומית זה 50 שקל.

חיים כץ: רבע.

שני דניאלס: באמבולנס רגיל 367 שקלים, משעה 7 בבוקר עד השעה 7 בערב.

חיים כץ: במהלך היום.

חיים כץ: זה המחיר הקבוע?

אלי בין: המלא.

חיים כץ: ואם זה בטווח של פחות מ-20 קילומטר?

שני דניאלס: זה המחיר עד 20 קילומטר.

חיים כץ: אתם קורעים אותי במחירים.

חיים כץ: למה אני מקבל מחיר של 471?

אלי בין: עשינו לך הנחה, גם סידרנו את זה דרך קופת חולים ישר, אדוני היושב ראש.

חיים כץ: למה אני משלם 471, מרמת גן לביילינסון אין 10 קילומטר.

יעקב ליצמן: כי יושבי ראש ועדה משלמים יותר.

שני דניאלס: אני יכולה לבדוק את זה.

משה גפני: כמה אחרי 7 בערב?

שני דניאלס: 438 שקלים.

משה גפני: ואם אני גר באופקים ואני נוסע לסורוקה, או שאני גר במצפה?

אלי בין: אדוני יושב ראש ועדת הכספים, אתה משלם מחיר מופחת מאוד- - -

משה גפני: אני בנגב, אני נוסע לסורוקה ממצפה, מאופקים, כמה אני משלם?

חיים כץ: מאופקים לסורוקה 5,000 שקל.

משה גפני: כמה אני משלם?

משה גפני: מרמת לביילינסון הבנתי, גם כן יקר.

אלי בין: אתה משלם מחיר מופחת מאוד, מכיוון שיש קרן- - -

משה גפני: אני לא רוצה לשלם מחיר מופחת, כמה כסף אני צריך לשלם?

אלי בין: אם אני טועה, אני חושב שעד כ-600 שקל.

חיים כץ: הוא לא יודע לתת לך את המחיר.

אלי בין: אין לי את המחירון מולי כעת.

אלי בין: יש קרן מיוחדת ש- - -

משה גפני: ברמת גן משלמים 300 ובמצפה משלמים 600?

אלי בין: כן.

אלי בין: יש קרן מרוחקי אשפוז שהיא למעשה מממנת את ה- - -

משה גפני: אני לא מבין שום דבר.

שמרית שקד: משלמים לפי קילומטר ולכן ככל שאדם גר יותר רחוק מבית חולים- - -

חיים כץ: אתה לא יכול להגיד לי שאתה לא מבין שום דבר.

חיים כץ: אם אתה הצלחת לכופף את שר האוצר, אתה לא מבין שום דבר?

משה גפני: אני אתחיל להאמין לזה, כשאתה חוזר על זה כל הזמן.

משה גפני: אני גר במצפה רמון, לפי האגרות שמאשרת ועדת העבודה והרווחה ומה שחוקקה הכנסת, אז מי שגר ברמת גן ישלם חצי ממי שגר במצפה.

מיקי דור: לא, יש קרן מרוחקי אשפוז.

אלי בין: הרב, יש קרן מיוחדת שמממנת את הדברים האלה.

יעקב ליצמן: הוא שואל מה הוא מקבל בחשבון בבית.

יעקב ליצמן: מה אתה מחייב אותו, מה הוא מקבל?

משה גפני: מה אני משלם?

יעקב ליצמן: אומר גפני שממצפה רמון לסורוקה משלמים יותר מאשר מביילינסון לרמת גן.

אלי בין: באופן יחסי לפי הקילומטר הוא לא משלם יותר, הוא משלם מעט יותר- - -

משה גפני: מר בין, אני שואל אותך שאלה, תענה לי- - -

חיים כץ: תענה לו כמו שצריך לענות.

חיים כץ: מאחר שאם אתה כבר נוסע ממצפה לסורוקה, אתה לא משלם בכלל, למה מאשפזים אותך.

משה גפני: אני גר במגדלי אקירוב, אתם מפנים אותי לאיכילוב, כמה אני משלם?

משה גפני: 367.

משה גפני: אני מתפנה ממגדלי אקירוב לאיכילוב.

משה גפני: אם אני מתפנה ממצפה רמון- - -

חיים כץ: לא, אם אתה מתפנה ממגדלי אקירוב להלל יפה בחדרה.

משה גפני: לא, מה פתאום לחדרה?

משה גפני: מה לי ולחדרה?

משה גפני: אני נוסע לאיכילוב, זה בית החולים הקרוב.

משה גפני: אני נוסע משכונת עולים במצפה רמון, אני מובטל, שזה על פי רוב המצב במצפה רמון, גם המתפרה עומדת להיסגר- - -

אלי בין: אתה משלם 541, אדוני.

משה גפני: למה?

אלי בין: כי זו קרן שמממנת יחד עם מד"א ומשרד הבריאות- - -

משה גפני: אבל אני משלם כמעט כפול ממה שאני משלם במגדלי אקירוב.

רוני גמזו: חבר הכנסת גפני, אם זה לא ידוע כאן, אז שיהיה ברור, אם אתה מתפנה ממקום בקילומטרז' רחב, אתה משלם יותר מבדרך כלל פינויים במרכז הארץ בהם יש קרבה יותר גדולה של בתי החולים.

רוני גמזו: אתה לא משלם את כל הסכום שהיית אמור לשלם, אנחנו מסבסדים את זה.

רוני גמזו: אבל גם לאחר הסבסוד שלנו הסכום שאתה משלם, האגרה שאתה משלם, היא יותר מהמרכז.

רוני גמזו: אנחנו עדיין מסבסדים את זה.

חיים כץ: וזה לא מה שהיה לפני שהגיע החוק, היית משלם פי שישה.

רוני גמזו: יש לנו תכנית להשוות את זה.

רוני גמזו: להשוות את הפריפריה למרכז הארץ, במה זה יהיה כרוך?

משה גפני: אתה מבין מה המסר שאתם מעבירים בדבר הזה?

רוני גמזו: חבר הכנסת גפני, במה זה יהיה כרוך?

רוני גמזו: חבר הכנסת גפני, היום- - -

משה גפני: לא בכל מקרה, אני רציתי לגור באופקים, לא במגדלי אקירוב.

רוני גמזו: חבר הכנסת גפני, היום זה ככה, יש לנו תכנית ליישר קו, אבל יישור הקו אומר שהמרכז יעלה.

רוני גמזו: המרכז יעלה, כי המקורות הם סגורים.

חיים כץ: אחרת מגן דוד אדום לא רוצים לסבסד.

חיים כץ: אני לא רוצה להביא אותם למצב הפסדי.

רוני גמזו: אז אני יכול ליצור את המצב של האין אפליה, אבל אחד מהשיקולים שלנו, אנחנו יודעים שגם במרכז מי שמתפנה באמבולנסים במרכז, יש גם שכבות חלשות גם במרכז, ומה שעלול גם לקרות שבמרכז, במקומות שבהם יש תחרות, במרכז כולם נמצאים, הפרטיים ייקחו במרכז, אבל הפרטיים לא יילכו לפריפריה.

יעקב ליצמן: אדוני היושב ראש, ברשותך, אנחנו במשרד דנו על זה כמה פעמים, הצדק איתך, בהחלט, אבל מה שאמר המנכ"ל, שזה דורש יישור, בגלל זה אני נגד, אני נגד העלייה.

יעקב ליצמן: אני בעד הירידה, נגד העלייה.

יעקב ליצמן: אבל בכל זאת לאור זה שהעלית את זה עכשיו, אני אומר שאני אקיים דיון בקרוב ואני אבוא לוועדה ואני אביא את זה ל- - -

חיים כץ: מאה אחוז.

חיים כץ: תמשיכי בהקראה.

יעקב ליצמן: אבל רשמת את מה שאמרתי על שתיים משלוש.

חיים כץ: ואם זה בנט"ן הוא עושה את כל השלוש.

גרשון גונטובניק: איפה משרד האוצר?

יעקב ליצמן: אני לא יודע מי זה משרד האוצר.

יעקב ליצמן: מה יש למשרד האוצר?

יעקב ליצמן: הוא מנהל את המשרד?

שמרית שקד: (מקריאה): "אגרה מופחתת" – "(1) לעניין נט"ן – אגרה בשיעור של 25% מן האגרה שסכומה בטבלה שבפרט 1(ג) לתוספת הוא 611 שקלים חדשים, כעדכונו לפי תקנה 2(ב), ובכלל זה עדכונים כאמור שנעשו בעבר; "(2) לעניין ניידת של מד"א שאינה נט"ן – אגרה בשיעור של 50% מן האגרה שסכומה בטבלה שבפרט 1(ג) לתוספת הוא 305 שקלים חדשים, כעדכונו לפי תקנה (2)(ב), ובכלל זה עדכונים כאמור שנעשו בעבר".

חיים כץ: עכשיו אנחנו חוזרים למה שהוא אמר, אתה ביקשת רשות דיבור.

גרשון גונטובניק: אני לא הבנתי או לא שמעתי עד הסוף מה הנוסח שבסופו של דבר עומד כרגע להצבעה.

חיים כץ: לא עומד להצבעה כלום עוד.

חיים כץ: אומר כבוד השר, מתוך (1), (2), (3) צריך לבצע לפחות שני טיפולים מתוך שלושה.

יעקב ליצמן: אתה רוצה שאני אתן לך דוגמה?

חיים כץ: בדיקת חומרים בדם, אי אפשר בכלל לעשות.

חיים כץ: בתוך אמבולנס אתם עושים?

מיקי דור: יש בדיקת נוזלים וחמצן שעושים.

יעקב ליצמן: אני אתן לך דוגמה למה אני מתכוון.

יעקב ליצמן: למשל תיקח את מספר (2), בדיקת חומרים בדם, בדיקת סוכר, על בדיקת סוכר לא משלמים 400 שקל.

יעקב ליצמן: זה שנייה.

חיים כץ: שניים מתוך שלושה.

חיים כץ: אם אתה בודק כמו שהוא אמר, חמצן בדם, וזה נחשב בדיקה, אתה שם לו את המכשיר עם האצבע, זה כבר עשית בדיקה אחת ותוך כדי בדיקה שנייה, בכל אחת אתה עושה- - - אלי, בכביש תהיה חכם, הוא שם את המכשיר, בודק לו את החמצן בדם- - -

אלי בין: אנחנו לא רוצים לעשות בלוף, היושב ראש.

חיים כץ: אבל הם מבקשים ממך שתעשה בלוף.

חיים כץ: אל תהיה צודק, תעשה בלוף.

משה גפני: למה בלוף?

יעקב ליצמן: תבדוק.

חיים כץ: תבדוק.

חיים כץ: שים חמצן בדם, אתה קורא על המכשיר מיד, אתה רואה כמה יש לו סטורציה, נגמר הסיפור שלך.

אלי בין: זו בדיקה אחת.

חיים כץ: זו אחת מתוך שתיים.

חיים כץ: היית רוצה לעשות רק סטורציה?

אלי בין: באמבולנס רגיל אין בכלל סטורציה, אנחנו לא בודקים סטורציה.

חיים כץ: אז תעשה.

חיים כץ: תשמע לי, בפעם הבאה תבוא- - -

יעקב ליצמן: אם אין צורך, לא צריך לשלם.

אלי בין: היושב ראש, מה שאנחנו הסכמנו, כלומר לא הסכמנו, כפו עלינו את הדבר הזה, זה הפסד של כמעט 6 מיליון שקלים- - -

חיים כץ: למה לא תבדוק סטורציה?

אלי בין: אין בדיקת סטורציה באמבולנס הרגיל.

חיים כץ: תשים מכשיר.

אלי בין: מכשיר עולה אלפי דולרים.

אלי בין: זה לא מכשיר רק של סטורציה.

חיים כץ: בכל אמבולנס שים מכשיר סטורציה- - -

מיקי דור: אבל אנחנו לא עושים שום בדיקה שאין לה הצדקה רפואית לצרכי כסף.

חיים כץ: תקשיב- - -

מיקי דור: לחץ דם נחשב?

משה גפני: הדיון הוא לא דיון על נושא רפואי בכלל.

משה גפני: הדיון הוא על כסף ועל גביית תשלום מהמטופל שצריך לפנות אותו.

משה גפני: המחוקק קבע שלא גובים כסף אם אין פינוי או אם אין בדיקה רפואית של מה שקבוע בתקנות.

משה גפני: כולנו לצערנו הרב מכירים את זה, גם אם אנחנו לא אנשי מקצוע, לא עושים בדיקות רפואיות סתם.

משה גפני: המחוקק כבר קבע שצריך שיתלווה לעניין הזה של מסירת המידע ועל המצב הרפואי וכו' גם טיפול רפואי.

משה גפני: אם מישהו חושב שטיפול רפואי פירושו לשים כזה על האצבע, פשוט טועה.

משה גפני: אני לא אצביע בעד זה.

משה גפני: אומר סגן השר, צריך שיתווסף לעניין הזה שני טיפולים רפואיים.

משה גפני: אם לא צריך שני טיפולים רפואיים, לא לגבות סכום כזה.

משה גפני: המחוקק קבע.

משה גפני: שניים מתוך שלושה, שתי בדיקות מתוך שלוש, רק אם צריך כמובן, אחרת זה באמת רמייה והולכים לגבות כסף מבן אדם שלא מגיעה הגבייה הזאת.

חיים כץ: מאה אחוז, תודה רבה.

חיים כץ: אני רוצה לעשות הפסקה חמש דקות.

חיים כץ: תקריאי את זה.

שמרית שקד: הגדרת טיפול רפואי.

שמרית שקד: " "טיפול רפואי בזירת האירוע" – לרבות בדיקה לצרכי אבחון מצב רפואי, אם זאת נעשתה באמצעות תשאול לבירור תסמינים, מצב רפואי ומחלות עבר, ונוסף עליה שתיים מתוך שלוש אלה: "(1) שימוש באמצעי טכנולוגי לבדיקת מדדים רפואיים חיוניים, למעט מדידת חום ולרבות בדיקת לחץ דם; "(2) בדיקת חומרים בדם; "(3) בדיקה גופנית של יותר ממערכת גוף אחת".

חיים כץ: תודה רבה.

חיים כץ: אנחנו מצביעים על כל התקנות כפי שהוקראו.

חיים כץ: מי בעד?

חיים כץ: ירים את ידו.

חיים כץ: הצבעה בעד התקנות - רוב התקנות אושרו תודה רבה.

חיים כץ: עוד פעם, לפרוטוקול- - -

משה גפני: אני מחליף את אורי מקלב, אורי מקלב מחליף את ציון פיניאן.

חיים כץ: אז כל חברי הכנסת שנמצאים פה אישרו את התקנות, כולל המחליפים והתקנות אושרו.

חיים כץ: תודה רבה, הישיבה נעולה.